Þetta staðfestir Beatriz Garcia , upplýsingafulltrúi lögreglunnar á Alicante , í samtali við mbl.is . Maðurinn var leiddur fyrir dómara í gær og má gera ráð fyrir því að ákæruliðirnir verði alls þrír , manndráp , tilraun til manndráps og loks hótanir í garð móðurinnar . Maðurinn sætir , samkvæmt úrskurði dómara , gæsluvarðhaldi þar til réttað verður í málinu . Hann er fertugur og á að baki sér sakaferil á Íslandi , en maðurinn sem lést aðfaranótt sunnudags er 66 ára gamall Íslendingur . Samkvæmt fréttum spænskra fjölmiðla af atvikum mun maðurinn hafa komist inn á heimili móður sinnar og sambýlismannsins í Torrevieja með því að klifra yfir vegg . Svo virðist sem til átaka hafi komið á milli mannanna tveggja , en rúða var brotin á vettvangi og glerbrot á víð og dreif , sem maðurinn hafði meðal annars skorist á . Í fyrstu var talið að yngri maðurinn hefði hrint þeim eldri á rúðu með þeim afleiðingum að hún brotnaði og hann hefði hlotið fjölda skurða og blætt út , en samkvæmt Informacion mun það hafa verið vitnisburður móðurinnar um atvik næturinnar . Við nánari rannsókn lögreglu hafi hins vegar komið í ljós stungusár á líkama mannsins sem ekki hafi mátt rekja til glerbrotanna . Í samtali við Fréttablaðið segir móðirin Informacion fara með rangt mál og lýsir atburðum þannig að sonur hennar hafi brotist inn á heimilið með því að kasta gaskút í gegnum rúðuna . Hann hafi svo lagt til sambýlismanns hennar með eggvopni og banað honum .